…………………

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ****Г-Н КИРИЛ ВЪТЕВ** | **ОДОБРИЛ,****МИНИСТЪР:****КИРИЛ ВЪТЕВ** |

**ДОКЛАД**

**от Александър Йоцев – заместник-министър на земеделието и храните**

**Относно:** Проект на Наредба за изменение и допълнение на Наредба № 42 от 2008 г. за изискванията към ветеринарните лечебни заведения и видът и обемът на ветеринарномедицинската дейност, която може да се извършва в тях

**УВАЖАЕМИ ГОСПОДИН МИНИСТЪР,**

На основание чл. 26, ал. 2 от Закона за ветеринарномедицинската дейност, внасям за одобряване проект на Наредба за изменение и допълнение на Наредба № 42 от 2008 г. за изискванията към ветеринарните лечебни заведения и видът и обемът на ветеринарномедицинската дейност, която може да се извършва в тях.

**Причини, които налагат приемането на акта**

Изискванията към ветеринарномедицинските заведения и видът и обемът на ветеринарномедицинската дейност, която може да се извършва в тях, са определени в Наредба № 42 от 2008 г., издадена от министъра на земеделието, храните и горите, на основание чл. 26, ал. 2 от Закона за ветеринарномедицинската дейност. От датата на обнародване в „Държавен вестник“ бр. 1 от 2009 г. до момента наредбата не е изменяна или допълвана.

Съгласно Закона за ветеринарномедицинската дейност ветеринарномедицинско заведение може да е - ветеринарна клиника (болница), ветеринарна амбулатория (кабинет), ветеринарна лаборатория и университетска ветеринарна болница с клиники. В наредбата са определени общите и специфични изисквания към ветеринарните клиники (лечебници) и ветеринарните амбулатории (кабинети), както и изискванията към ветеринарните лаборатории и вида и обема на дейностите, които могат да се извършват в тях, но липсват изискванията приложими за регистрация и последващ контрол върху дейността на университетските ветеринарни болници с клиники.

Съгласно изискванията на действащата наредба ветеринарна клиника може да бъде регистрирана с или без стационар към нея. Към настоящият момент в националното законодателство липсват разпоредби регламентиращи изискването за отстояние на стационара от ветеринарната клиника, поради което е налице нормативна празнота и създаване на предпоставки за застрашаване живота и здравето на животните нуждаещи се от стационарно лечение. Предвид на факта, че по своята същност стационара към ветеринарната клиника е място на което се настаняват животни, които се нуждаят от денонощно наблюдение и интензивни грижи е необходимо същият да се намира възможно най-близо до клиниката.

В действащото национално законодателство липсват общи и специфични изисквания към университетските ветеринарни болници с клиники, които следва да бъдат регламентирани в наредбата.

**Цели**

С проекта на Наредба се осигурява:

Ограничаване на възможността за регистрация на отдалечен от ветеринарната клиника стационар, което от своя страна може да доведе до риск за здравето и живота на животните настанени за стационарно лечение.

Проследимост и здравни гаранции и гаранции за произхода на животните чрез създаване на задължение регистрираните ветеринарни лекари да вписват в амбулаторния дневник извършената официална идентификация на домашни любимци.

Съответствие с Решение на Комисията за защита на конкуренцията № 274/13.03.2012 г., съгласно което изискването за три години лабораторен стаж за управител на ветеринарна лаборатория е дискриминационно, тъй като се нарушават принципите на свободната конкуренцията по отношение на други професии, при които няма такова изискване.

Уеднаквяване на терминологията в съответствие със Закона за ветеринарномедицинската дейност и срокът за съхранение на документацията, свързана с доставяне и употребата/прилагането на ветеринарни лекарствени продукти (ВЛП) във ветеринарномедицинските заведения със срокът за съхранение на документацията за същите в животновъдните обекти и обектите за търговия на едро и дребно с ВЛП.

С проекта са определени и общите и специфичните изисквания към университетските ветеринарни болници с клиники, като е взет предвид и факта, че същите се създават за целите на обучението на студенти по специалността „ветеринарна медицина“, провеждане на специализации и курсове по клинична ветеринарна медицина и научна дейност.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието и храните. За приемането на проекта на акт не са необходими допълнителни разходи/трансфери и други плащания по бюджета.

Проектът на Наредба не предвижда и допълнителни разходи за неговите адресати.

**Очаквани резултати от прилагането на акта**

С предложения проект на Проект на Наредба за изменение и допълнение Наредба № 42 от 2008 г. за изискванията към ветеринарните лечебни заведения и видът и обемът на ветеринарномедицинската дейност, която може да се извършва в тях се създават условия за осигуряване на денонощно наблюдение и интензивни грижи на животните нуждаещи се от стационарно лечение.

С въвеждането на изисквания към университетските ветеринарни болници ще се създадат ясни критерии, на които следва такъв вид ветеринарномедицински заведения да отговорят при регистрацията си.

**Анализ за съответствие с правото на Европейския съюз**

С проекта на Наредба не се транспонират актове на Европейския съюз, поради което не е необходимо да бъде изготвена таблица за съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 26, ал. 2 от Закона за ветеринарномедицинската дейност, предлагам да издадете предложения проект на Наредба за изменение и допълнение на Наредба за изменение и допълнение Наредба № 42 от 2008 г. за изискванията към ветеринарните лечебни заведения и видът и обемът на ветеринарномедицинската дейност, която може да се извършва в тях.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба за изменение и допълнение на Наредба № 42 от 2008 г. за изискванията към ветеринарните лечебни заведения и видът и обемът на ветеринарномедицинската дейност, която може да се извършва в тях;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация;
5. Предложения и становища, постъпили от проведената обществена консултация.
 |

**Александър Йоцев**

*Заместник-министър на земеделието и храните*